མོས་གཟུགས་པོ་གཡག་རོ་འདྲ་ཆེན་པོ་དེ་སྤྱི་བཏང་བའི་སྒོའི་ནང་ཕྲེད་ལོག་ནས་འགྲོ་དགོས་པ་དང།མོ་རང་རྐུབ་སྟེགས་སུ་མར་བསྡད་པར་དཀའ་ཁག་དེ་ཙམ་མེད་བཟོ་འདུག་ཀྱང་།ད་ཡིན་ན་ཡར་ལང་དུས་སྙིང་རྗེ་སྐྱེ་འོས་པ་ལྟ་བུ་ཡོད།གང་ཡིན་ཟེར་ན།ལས་རོགས་ངེད་གཉིས་ཀྱིས་མོ་རང་སྐྱོར་ཆོག་གི་མེད་ལ།མོས་སོ་སོ་ཡར་ལང་ཐབས་བྱེད་རྒྱུ་དེ་རེད།སྐབས་དེར་མོས་གཟུགས་པོ་ཡོངས་རྐུབ་སྟེགས་འབོལ་གདན་གྱི་མདུན་ངོས་སུ་ཤུགས་ཀྱིས་ནུར་ཐབས་གང་ལེགས་བྱུང་རྗེས་ལག་གཡས་གཡོན་རྒྱགས་པ་གཉིས་ཀྱང་ཤུགས་ཀྱིས་འདར་བཞིན་དཀྲུག་དཀྲུག་ཙམ་བྱེད་པ་དེ་ནི་ཡར་ལང་གྲབས་ཀྱི་སྟ་གོན་རྩོམ་པའི་ཚུལ་ཡིན་ལ།མཐོང་སྣང་ལ་སྐབས་དེར་ག་དུས་ཡིན་ཡང་མོ་རང་ཧ་ཅང་རྔང་འཚབ་ལང་བཞིན་ཁ་ནས་ཆད་མེད་ཀྱིས་ཆོས་དཔེ་ངག་ནས་སྐྱོར་བཞིན།མོ་རང་ཡེ་ཤུ་ཆོས་ལུགས་པ་ཞིག་རེད།དཀའ་ཁག་ཧ་ཅང་ཆེ་མདོག་གིས་ངུ་སྐད་དམ་འདར་སྐད་ཡང་ཤོར་བ་ནི་རྒྱུན་གཏན་གྱི་འགྲོ་སྟངས་ཤིག་ཡིན་པ་མ་ཟད།གཟུགས་པོའི་བྱ་འགུལ་དེ་འདྲས་སྐབས་བབས་སུ་མོ་རང་ཡར་ལང་ཐུབ་པར་ནུས་ཤུགས་དང་སྤོབས་པ་ཡོང་ཐབས་བྱེད་ཀྱི་རེད།ཡང་དུས་མཚུངས་སུ་སྐབས་དེར་ངའི་སེམས་ནས་ཀྱང་མོ་ལ་འགོག་ཐབས་མེད་པའི་སྙིང་རྗེ་ཞིག་སྐྱེ་གི་ཡོད་ལ།ལས་གཞིའི་སྒྲིག་སྲོལ་ལྟར་ན་མོ་རང་གི་རྐང་ལག་ནས་འཇུས་ཏེ་ཡར་འཐེན་རོགས་སྐྱོར་རོགས་མི་ཆོག་པས་མོ་རང་སོ་སོར་བྱེད་བཅུག་རྒྱུ་དང་།མོས་གང་ཐུབ་སོ་སོས་ཡར་ལང་ཐབས་བྱེད་དུས་སེམས་ལ་རྔང་འཚབ་ལང་སྟངས་དེ་འདྲ་མཐོང་ན་ངོ་མ་སྙིང་རྗེ་མི་སྐྱེ་ཁག་མེད་རེད།